**Ascult al mării glas**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascult al mării glas

Îmi odihnesc o clipă, sufletul pribeag

Și-ascult al mării glas cântând în asfințit,

În sihăstria clipei, el se preface-n mag

Purtând condurul lunii spre noul răsărit.

Văd soarele cum trece spre locul de culcare

Condus de luna albă ce stă îndurerată,

O sărutare-i dă pe-a lui umbră din mare,

Căci nu îi va atinge căldura niciodată.

Încet lumina scade, se-ntunecă și zarea,

Iar luna zboară tristă și fără de noroc,

În depărtare cerul îmbrățișează marea

Și-un pescăruș stingher ce-și caută un loc.

Când trâmbițele nopții răsună peste valuri,

Iar stelele prind aripi și-n îngeri se prefac,

Încep să-mi amintesc de tainicele zboruri,

De al tăcerii cântec ce-i pentru suflet leac.